1. ΑΠΟΦΑΣΙΣ ΥΠΟΥΡΓΟΥ ΣΥΓΚΟΙΝΩΝΙΩΝ Αριθ. 167870  της 1/7 Ιουλ. 1967(ΦΕΚ Β΄ 457) Περί υποβολής πιστοποιητικού κοινωνικών φρονημάτων επί χορηγήσεως εγκρίσεως θέσεως εις κυκλοφορίαν λεωφορείου αυτοκινήτου ιδιωτικής χρήσεως. Έχοντες υπ’ όψιν: Τας διατάξεις του άρθρ. 3 του Νόμ. 2119/1952, ως αύται συνεπληρώθησαν δια του άρθρ. 8 του Ν.Δ. 4354/1964 (ΦΕΚ 145, Α΄ 28.8.64), καθ’ ας «εις ειδικάς περιπτώσεις, δύναται να επιτραπή κατόπιν αποφάσεως του Υπουργού των Συγκοινωνιών, μετά γνώμην του Συμβουλίου Αυτοκινήτων (Μεταφορών), η εκτέλεσις μεταφοράς προσώπων δια λεωφορείων ιδιωτικής χρήσεως, ανηκόντων εις Κοινωφελείς Οργανισμούς, Σχολεία στοιχειώδους εκπαιδεύσεως κλπ.», ως και τας διατάξεις του Νόμ. 3200/1955, «περί διοικητικής αποκεντρώσεως», εν συνδυασμώ με τας τοιαύτας του από 28.6.1955 Β.Δ/τος παραγγέλομεν όπως, εφεξής, εις πάσαν περίπτωσιν χορηγήσεως εγκρίσεως θέσεως εις κυκλοφορίαν λεωφορείου αυτοκινήτου ιδιωτικής χρήσεως εκτός των υπό της κειμένης νομοθεσίας προβλεπομένων δικαιολογητικών, υποβάληται παρά των ενδιαφερομένων και πιστοποιητικόν της αρμοδίας Αστυνομικής Αρχής ότι διάγουσιν «ησύχως και νομιμοφρόνως». Εις την ανωτέρω υποχρέωσιν υπόκεινται και τα Νομικά Πρόσωπα Ιδιωτικού Δικαίου, οιασδήποτε νομικής μορφής και τύπου (Ο.Ε., Ε.Ε., Α.Ε., Ε.Π.Ε., Συνεταιρισμοί κλπ.). Εν προκειμένω διευκρινίζεται, ότι: α)Δια τα Νομικά Πρόσωπα άτινα λειτουργούν υπό την μορφήν των κατά τον Εμπορικόν Νόμον προσωπικών Εταιρειών απαιτείται η υποβολή πιστοποιητικού κοινωνικών φρονημάτων απάντων των μελών αυτών. β)Δια Σωματεία, νομίμως λειτουργούντα, θα υποβάλλεται Ειδικόν Πιστοποιητικόν εκ της οικείας Αστυνομικής Αρχής, εις ο θα αναφέρεται ότι άπαντα τα μέλη των Διοικητικών Συμβουλίων αυτών διάγουν ησύχως και νομιμοφρόνως και ότι δεν είναι σωματεία κομμουνιστικών επιδιώξεων. γ)Δια τα Νομικά Πρόσωπα των Ανωνύμων Εταιρειών, Εταιρειών Περιωρισμένης Ευθύνης (Ε.Π.Ε.) ως και δια τους Συνεταιρισμούς θα υποβάλλεται Ειδικόν Πιστοποιητικόν εκ της οικείας Αστυνομικής Αρχής, εις ο θα αναφέρηται σαφώς η υπόστασις της επιχειρήσεως, από πλευράς φρονημάτων των μελών της και μήπως τυχόν είναι κομμουνιστικής εκμεταλλεύσεως επιχείρησις. δ)Μετά την δημοσίευσιν του Α.Ν. 4 «περί αποκαταστάσεως ευρυθμίας εις την λειτουργίαν των Δημοσίων Υπηρεσιών και Νομικών Προσώπων Δημοσίου Δικαίου, Οργανισμών κλπ.» η λειτουργία απάντων των γνωμοδοτικής και αποφασιστικής αρμοδιότητος Συμβουλίων και Επιτροπών, παρετάθη επί δίμηνον. Κατόπιν τούτου, τα αυτόθι Τ.Α.Σ., δέον όπως επιληφθώσι δια την επί των αιτήσεων έκδοσιν γνωμοδοτήσεως προς περαιτέρω ενέργειαν. ε)Εις τα εν λόγω Συμβούλια δεν θα εισάγεται προς γνωμοδότησιν αίτησις μη συνοδευομένη υπό του ως άνω πιστοποιητικού. ς)Οίκοθεν νοείται, ότι εις την υποχρέωσιν υποβολής πιστοποιητικού κοινωνικών φρονημάτων, υπόκεινται και οι ενδιαφερόμενοι (Νομικά πρόσωπα, άτομα) των οποίων αι αιτήσεις ενεκρίθησαν μεν παρά των Συμβουλίων, δεν εκοινοποιήθησαν όμως μέχρι λήψεως της παρούσης, αι σχετικαί αποφάσεις. 